open-index/open-wikipedia-markdown huggingface dataset:
Oksatiapiproliini

**Oksatiapiproliini** (C24H22SN5O2F5) on heterosyklinen ja aromaattinen orgaaninen yhdiste. Yhdistettä käytetään maataloudessa sienimyrkkynä.

## Ominaisuudet, valmistus ja käyttö
Huoneenlämpötilassa oksatiapiproliini on ruskehtavaa kiteistä ainetta. Yhdiste on käytännöllisesti katsoen veteen liukenematonta, mutta liukenee esimerkiksi asetoniin, asetonitriiliin ja kloroformiin. Aine vaikuttaa erityisesti munasieniin. Oksatiapiproliinin fungisidinen vaikutus perustuu oksisteroliin sitoutuvan proteiinin toiminnan estoon, jolloin solujen kasvu ja itiöiden kehittyminen estyy. Yhdiste on kiraalinen ja sekä R- että S-enantiomeerit ovat aktiivisia sienentorjunta-aineina, mutta R-isomeeri on tehokkaampi.

Oksatiapiproliinin synteesin keskeinen välituote on diklooriasetonista lähtien valmistettava klooriketo-isoksatsoliinijohdannainen, joka reagoi edelleen joko suojatun piperidiinitioamidijohdannaisen ja edelleen piperidinyylietikkahappojohdannaisen kanssa tai vaihtoehtoisesti pyratsolyylipiperidiinitioamidijohdannaisen kanssa.

Oksatiapiproliini on ensimmäinen markkinoille tullut aine, jonka teho perustuu oksisteroliin sitoutuvan proteiinin toiminnan estoon. Yhdiste on hyväksytty käytettäväksi muun muassa Yhdysvalloissa, Kanadassa, Australiassa, Japanissa ja Kiinassa. Euroopan unionin alueella se hyväksyttiin käyttöön vuonna 2017.

## Lähteet
Pokémon: Taivaanranta kausi 3 – Nouseva toivo

**Pokémon: Taivaanranta kausi 3 – Nouseva toivo** () on Japanissa osa vuoden 2023 ''Pokémon''-animesarjaa ja länsimaissa *Pokémon*-animen 28. tuotantokausi.

On kulunut vuosi siitä, kun Lucius ja Gibeon siirtyivät tuonpuoleiseen, Friede katosi, ja Laqua tuhoutui. Spinel on julistautunut Etsijöiden ja Exceed-yhtiön uudeksi johtajaksi, lavastanut Nousevat Volt Tacklerit syyllisiksi Laquan tuhoutumiseen, vanginnut viisi ”Kuudesta sankarista” (jättäen vapaaksi vain mustan Rayquazan) ja alkanut myydä jäljellä olevaa Laquiumia hyödyntäviä ”väkipalloja” pokémon-kouluttajien käytettäviksi. Liko, Roy ja Dot päättävät yhdessä Royn uuden kilpakumppanin, Ultin, kanssa koota Nousevat Volt Tacklerit takaisin yhteen, puhdistaa maineensa, ja paljastaa maailmalle totuuden Laquiumin vaarallisuudesta. Nelikko saa Naranja-akatemian lisäksi tukea myös Unovan lähellä sijaitsevasta Blueberry-akatemiasta. Myös Amethio, hänen isänsä Cervantis, Gibeonin entinen oikeankädenmies Hamber sekä  Gibeonille kuulunut valkoinen Zygarde pyrkivät auttamaan heitä Spinelin pysäyttämisessä.

*Nouseva toivo* alkoi Japanissa kahdella jaksolla 11. huhtikuuta 2025. Yhdysvalloissa ja Suomessa julkaistiin Netflixin kautta. Jaksot 90–101 julkaistiin 6. tammikuuta 2026, ja jaksot 102–111 julkaistiin 20. maaliskuuta 2026.

## Jaksot

## Äänirooleissa
### Alkuperäiset

### Englanninkieliset

### Suomenkieliset

## Lähteet
Ülken Borsyq

**Ülken Borsyq** () on hiekka-aavikko Aqtöben alueen Şalqarin piirissä Kazakstanissa. Se ulottuu Araljärven luoteisrannalta Şalqarin kaupunkiin. Aavikon pituus on 200 kilometriä, leveys 25–30 ja Aralin luona jopa 80 kilometriä. Sen pinta-ala on 3&nbsp;300 neliökilometriä.

Aavikon länsireunalla on sarja järviä ja suolasoita, jotka erottavat sen Mūğaljarvuorista ja Şağyrain laakiosta. Hiekka on muodostunut etupäässä rapautuneesta hiekkakivestä. Ainoastaan luoteisosassa on veden tuomaa ainesta.

Kiinteitä hiekkakumpuja ja tasankoja peittää ruoho- ja pensaskasvillisuus. Vuotuinen sademäärä on 100–150 millimetriä. Pohjavesi on 1–25 metrin syvyydessä. Aluetta käytetään laidunmaana.

Araljärven pohjoispuolella Aqtöben alueen ja Qyzylordan alueen Aralin piirin rajalla on samankaltainen pienempi hiekka-aavikko Kışı Borsyq (kaz. Кіші Борсық). Sen pituus on 80 ja leveys 10–25 kilometriä.

## Lähteet
Waiwain kieli

**Waiwain kieli** on parukotolaisiin kieliin kuuluva kieli, jota puhutaan Brasiliassa, Surinamessa ja Guyanassa maiden välisellä rajaseudulla. Kieli on Brasilian Guyanaan kuuluvan pienen waiwai-intiaaniheimon äidinkieli. Se katsotaan uhanaliseksi, ja vuonna 2012 sillä oli 3 154 puhujaa. Waiwain kieltä kirjoitetaan latinalaisin aakkosin.

## Historia ja kehitys
Waiwain kirjakieltä alkoivat kehittää amerikkalaiset Hawkinsin veljekset, jotka aloittivat lähetystyön waiwain puhujien keskuudessa vuonna 1949. Ensimmäinen täydellinen Raamatun käännös waiwaiksi valmistui vuonna 2002. Vuonna 2023 Brasilian Amazonasin osavaltio julisti waiwain yhdeksi 16 virallisesta alkuperäiskielestä portugalin rinnalle.

## Kieliopilliset piirteet

### Murteet ja sukulaiskielet
Waiwain kieli jaetaan kahteen päämurteeseen, ja sen lähimpiä sukulaiskieliä ovat muun muassa hixkaryána.

### Suora ja epäsuora diskurssi
Waiwain kielessä suora diskurssi on hyvin yleistä, kun taas epäsuoraa diskurssia käytetään vain kolmannessa persoonassa. Suoraa diskurssia hyödynnetään myös ilmaisemaan puhujan mielensisäisiä ajatuksia, esimerkiksi varas saattaa perustella tekoaan lainaamalla ajatuksiaan, kuten ”sanoin, että palautan ne hänelle”, vaikka hän ei olisi näin sanonut. Tällöin verbi ”ka” (muodoissa ”ke” tai ”kas”) viittaa puhumisen lisäksi ajatteluun, uskomiseen, epäilyyn tai kunnioitukseen kontekstista riippuen. Käsitteitä kuten lupaus, kiitos tai kieltäminen ei ilmaista erillisillä sanoilla, vaan suoralla diskurssilla, jota seuraa verbi ”ka”, ja konteksti määrittää merkityksen. Raamatunkäännöksissä suoraa diskurssia käytetään laajasti, jotta teksti olisi luonnollista ja ilmaisisi waiwain kielelle ominaista voimaa ja suoruutta, vaikka alkuperäinen kreikankielinen teksti ei aina käyttäisikään suoraa diskurssia.

### Partikkelien käyttö
Waiwain kielen huomattava piirre on partikkelien runsas käyttö, jotka jaetaan itsenäisesti esiintyviin ja toisen sanan yhteydessä esiintyviin ryhmiin. Partikkelit tuovat kieleen vivahteita, kuten erottuvuutta (esim. partikkeli ”rha”) tai mielihyvää (esim. ”okre”), ja ne ovat olennaisia kielen elävyyden kannalta. Raamatunkäännöksissä partikkeleita käytetään tuomaan tekstiin waiwain kielelle ominaista sävyä ja tunnetta, mutta niiden käyttö vaatii huolellista harkintaa, sillä väärä partikkeli voi muuttaa ilmaisun merkitystä. Kääntäjän on ymmärrettävä partikkelien merkitykset tarkasti, jotta käännös heijastaa alkuperäisen tekstin vivahteita, mikä tekee käännöstyöstä hidasta mutta palkitsevaa.

## Lähteet
Pohjoistulli

**Pohjoistulli** () on Loviisan 1. kaupunginosa. Pohjoistulli rajoittuu etelässä Brandensteininkatuun, idässä Kuningattarenkatuun ja lännessä rautatiehen. Sen naapurikaupunginosat ovat Uusikaupunki lännessä, Vanhakaupunki etelässä, Itätulli pohjoisessa ja idässä sekä pieneltä osalta pohjoisessa myös Pernaja.

Pohjoistullin eteläisin osa on Loviisan ydinkeskustaa. Siellä sijaitsee muun muassa Loviisan kirkko, tori ja raatihuone. Kirkon vieressä sijaitsee niin kutsuttu Sibeliustalo, joka on 1807 rakennettu hirsinen puutalo. Siellä asui aikanaan Sibeliuksen täti ja isoäiti.

## Kuvia

Tiedosto:Itäinen Tullikatu on an evening in June 2024.jpg | Itäistä Tullikatua Pohjoistullissa.
Tiedosto:Sibeliushuset.jpg | Sibeliustalo


## Lähteet
*Loviisan karttapalvelu Loviisan kaupunki. Viitattu 10.10.2025.

### Viitteet
Markku Puustinen

**Markku ”Sika” Puustinen** (s. 1950-luvulla) on helsinkiläinen taiteilija, joka on toteuttanut ympäristötaidetta 1980-luvun lopulta lähtien ilman rahoitusta etenkin Helsingin luontoon. Eri puolilla Helsinkiä on kymmeniä Puustisen ääni- ja valoteoksia. Puustinen on visuaalinen ihminen ja elektroniikan harrastaja. Hän käyttää teoksissaan usein ääntä ja valoa. Taiteilijanimen "Sika" alkuperää Puustinen ei halua paljastaa. Moniakaan teoksiaan  hän ei ole perustellut, tai sitä, mitä haluaa niillä sanoa. Jokainen saa itse luoda mielikuvansa teoksista. Hän on lähtöisin Nilsiästä.

Puustinen sai Helsingin kaupungin Kulttuuriteko-kunniamaininnan vuonna 2023. Palkintoperusteissa mainitaan, että Puustisen taide on omaehtoista, saavutettavaa, oivaltavaa ja tehty ilahduttamaan kaupunkilaisia. Teoksista voi yllättyä, ilahtua ja saada ajattelemisen aihetta.

## Puustisen teoksia

*Veden saartama* on Puustisen tilaustyö vuodelta 2025 sadevesikaivossa Kuopiossa. Teoksesta kaikuu lasten laulamana *[[Kallavesj]]*-laulu. Teos on Kauppakadun ja Puijon kadun risteyksen keskellä, ja se on osa *Mitä?*-biennaalia.

### Luettelo joistakin Puustisen ympäristöteoksista sijainteineen

Monet teokset ovat tilapäisiä ja monien luonne vaihtelee ajoittain, osa on vuodenaikaankin sidonnaisia. Monissa teoksissa on ääntä tai valoa, osa teoksista on veistosmaisia.

## Lähteet
Itätulli (Loviisa)

**Itätulli** () on Loviisan 2. kaupunginosa. Kaupunginosa rajoittuu etelässä Brandensteininkatuun, idässä Loviisanjokeen, Urheilutiehen ja Kiritiehen sekä lännessä Kuningattarenkatuun, Vallikatuun ja Lehmanninkujaan. Itätullin lounaisosa on osa Loviisan ydinkeskustaa. Kaupunginosaan kuuluu myös Garnisonin asuinalue. Itätullin naapurikaupunginosat ovat Pohjoistulli lännessä, Vanhakaupunki etelässä, Pernaja pohjoisessa ja Kuningattarenranta idässä.

Itätullissa sijaitsee leveä puistokatu Loviisan esplanadi, joka reunustavien rakennuksien kanssa edustaa 1800-luvun puolenvälin kaupunkisuunnittelun ihanteita. Esplanadi on määritelty Museoviraston toimesta merkittäväksi rakennetuksi kulttuuriympäristöksi. Loviisan linnoitukseen on kuulunut kaksi 1750-luvun kivikasarmia Itäisellä Tullikadulla.

Kaupunginosassa sijaitsee myös Loviisan kaupungin museo, Loviisan urheilukenttä, ravirata, terveysasema ja linja-autoasema. Itätullin länsirajalla on Kappelinpuisto, joka on kaupungin suurimpia puistoja.

## Kuvia

Tiedosto:Våningshus i Lovisa.jpg | Kerrostalo Loviisassa Päävartionkadulla.
Tiedosto:K-SuperMarket Loviisa.jpg | Loviisan K-Supermarket.
Tiedosto:Loviisan bussiasema.JPG | Loviisan linja-autoasema Mannerheiminkadulla.
Tiedosto:Ada och Glada-huset.jpg | Kappelinpuistoa.


## Lähteet
Comunidade Católica Shalom

**Comunidade Católica Shalom** () on erityisesti nuorten evankelioimiseen omistautunut, kansainvälinen brasilialaislähtöinen katoliseen karismaattiseen uudistukseen kuuluva yhteisö.

Shalomin perusti Moysés Louro de Azevedo Filho Fortalezassa vuonna 1982 arkkipiispa Aloísio Lorscheiderin kannustamana. Vuonna 1998 yhteisö sai kanonisen tunnustuksen Fortalezan arkkipiispalta, kardinaali Cláudio Hummesilta. Paavillinen maallikkoneuvosto päätti vuonna 2007 tunnustaa yhteisön kansainväliseksi uskovien yhdistykseksi.

Vuonna 2014 Shalomilla oli yli 110 yhteisökeskusta 20 maassa ja 30 000 aktiivista jäsentä, lukeutuen maailman suurimpiin yksittäisiin karismaattisen uudistumisen liikkeisiin. Shalom viettää vuosittain Fortalezassa omaa katolista nuorten konferenssiaan nimeltä "Halleluya". Vuonna 2013 viisipäiväinen konferenssin osanottajina oli yli 500 000 Shalom-nuorta ympäri maailmaa. Shalomin yleiskokoukseen vuonna 2024 osallistui 290 yhteisöön kuuluvaa lähetystyöntekijää 28:sta maasta ja 79:stä hiippakunnasta. Näihin maihin kuuluivat Uruguay, Tunisia, Taiwan, Sveitsi, Portugali, Puola, Peru, Paraguay, Panama, Mosambik, Madagaskar, Italia, Israel, Englanti, Unkari, Ranska, Filippiinit, Yhdysvallat, Espanja, Ecuador, Chile, Kanada, Kap Verde, Bolivia, Argentiina, Algeria, Saksa ja Brasilia.

## Katso myös
*Canção Nova
*Šalom

## Lähteet

## Aiheesta muualla
*Comshalom 
*Livraria Shalom
*Instituto Parresia
*Festival Halleluya
*Shalom FM
Stora dammen

**Stora dammen** on Uudellamaalla Helsingissä Itäsalmen lähellä sijaitseva tekojärvi.

## Maantietoa
Stora dammen on 300&nbsp;metriä pitkä, 150&nbsp;metriä leveä, ja sen pinta-ala on 2,0&nbsp;hehtaaria. Se sijaitsee pohjoisesta tulevan puron tasoittamassa metsäisessä jokilaaksossa, joka on järven rannoilla alavaa metsämaata. Järvialue kuuluu Östersundomin kartanon kulttuurimaisemaan. Siinä ei ole kartan mukaan saaria ja sen rantaviivan pituus on 650&nbsp;metriä. Rannat jäävät tiheän puuston peittoon ja järvelle näkee vain paikoitellen puuston välistä. Tekojärvi on ollut täynnä vetää vielä 1990-luvulla, mutta 2010-luvulla oli pato hajonnut ja järven vedenpinta oli laskenut. Tämä seurauksena on vesikasvillisuus vallannut rannat ja avovettä löytyy järven keskeltä.

## Vesistösuhteet
Stora dammen sijaitsee Suomenlahden rannikkoalueella (vesistöaluetunnus&nbsp;81), jonka välialueeseen&nbsp;81V047 järvi kuuluu. Siihen laskee sama puro, joka jatkaa matkaansa kohti kaakkoa. Järvi on siten läpivirtausjärvi, jossa vesi viipyy vain lyhyen ajan. Puro laskee 1,5&nbsp;kilometrin päässä Suomenlahteen Karlvikissä Karhusaaren suojassa. Järven vedenpinnan korkeus on 15,7&nbsp;metriä mpy&nbsp;(N2000).

## Historiaa
Tekojärven rakentamisaikaa haarukoimaan tarvitaan ainakin vanhoja karttoja. Vuosien 1919 ja 1936 Helsingin seudun taloudellisissa kartoissa ei tekojärveä vielä näy. Sen sijaan vuoden 1958 peruskartassa se on jo piirretty näkyviin. Tontin rajat kiertävät järven ja tontti kuuluu kartanon maihin. Järven yli kaavoitettiin valtatielle 7 väylä, joka katkaisi järven kahteen osaan vuonna 1972 valmistuneen osuuden takia. Järven yläosan lammesta kaivettiin kuitenkin laskuoja valtatien ali järven alempaan osaan.

## Lähteet
San Cristóbal (Dominikaaninen tasavalta)

**San Cristóbal** on kaupunki ja kunta Dominikaanisen tasavallan etelärannikolla pääkaupunki Santo Domingon länsipuolella. Sen asukasluku vuonna 2022 oli 277&nbsp;793.

## Maantiede

San Cristóbal sijaitsee Dominikaanisen tasavallan etelärannikolla San Cristóbalin provinssissa noin 26 kilometriä maan pääkaupunki Santo Domingon keskustasta länteen.

## Historia

San Cristóbalin perusti Kristoffer Kolumbuksen veli Bartolomé Kolumbus hänen rakennuttaessaan paikalle linnoituksen vuoden 1500 paikkeilla. Linnoitus tunnettiin alkujaan nimellä Buenaventura ja se sai nykyisen kaupungin nimen myöhemmin Kristoffer Kolumbuksen mukaan. Paikka alkoi kehittyä hitaasti pieneksi kyläksi. Vuonna 1606 se mainitaan haciendana, joka sisälsi sokerimyllyn, kappelin ja hautausmaan. Vuonna 1780 haciendalla mainitaan olleen 87 orjaa. 1820-luvulle tultaessa paikalla ollut kylä oli kasvanut kaupungiksi. Se sai oman kuntansa aseman 9. helmikuuta 1822. Vuonna 1844 kaupungissa laadittiin Dominikaanisen tasavallan ensimmäinen perustuslaki.

Dominikaanisen tasavallan diktaattori Rafael Trujillo syntyi San Cristóbalissa. Hänen valtakaudellaan San Cristóbalista tuli Trujillo-nimisen provinssin hallinnollinen keskus. Provinssin nimi muutettiin kaupungin mukaan San Cristóbaliksi Trujillon salamurhan jälkeen vuonna 1961.

## Väestö
San Cristóbalin asukasluku oli vuoden 2022 väestönlaskennan mukaan 277&nbsp;793.

## Lähteet
2664 Everhart

**2664 Everhart (1934 RR)** on suuri päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri  (noin ) kiertoradalla, joka on lähimmillään  astronomisen yksikön ja etäisimmillään  astronomisen yksikön päässä Auringosta. Asteroidi on läpimitaltaan noin .

Asteroidi on nimetty Edgar Everhartin kunniaksi.

## Lähteet
Luettelo valtionpäämiesten virkasyytteistä

Tämä on **luettelo presidenttien tai muiden valtionpäämiestä** vastaavien virkojen haltijoiden virallisista virkasyytteistä, virkasyyteyrityksistä tai virkasyytetutkimuksista.

## Onnistuneet virkasyytteet
Lainsäätäjän onnistunut erottaminen virastaan ​​on merkitty **lihavoituna**:

## Erosivat virkasyyteoikeudenkäynnin aikana

## Erosivat virkasyyteyrityksen aikana

## Lähteet
Draken International

**Draken International, LLC** on yhdysvaltalainen yritys, joka tuottaa lentokalustollaan erilaisia palveluita puolustusalalla. Yrityksen lentokoneita käytetään esimerkiksi sotaharjoituksissa, simulaatioissa, koulutuksessa ja tutkimuksessa. Yrityksen asiakkaita ovat muun muassa Yhdysvaltain puolustusministeriö sekä ilmailu- ja puolustusalan yritykset.

## Historia
Draken Internationalin perusti Jared Isaacman Lakelandissa, Floridassa vuonna 2011.

Draken International osti Bournemouthissa tukikohtaansa pitävän brittiläisen ilmailuyrityksen Cobhamin vuonna 2020. Syntyi Draken Europe, joka tarjoaa palveluita Euroopassa.

## Toiminta
Draken International käyttää hävittäjälentokoneitaan niin sanottuina *aggressor*-koneina eli ilmasotaharjoituksissa vihollista simuloivina koneina. Draken tarjoaa lentoharjoituksiin myös elektronisen sodankäynnin simulointia ja monenlaista koulutusta.

## Laivasto

Draken Internationalin laivastoon kuuluu seuraavia konetyyppejä:
* Douglas A-4 Skyhawk – Ostettiin 2012 Uuden Seelannin kuninkaallisilta ilmavoimilta
* Aero L-159 ALCA
* MiG-21
* Dassault Mirage F1
* Dassault Falcon 20 – Cobhamilta, Draken Europen laivastossa

## Lähteet

## Aiheesta muualla
* Drakenin oma sivusto
Majestica

**Majestica** on ruotsalainen power metal -yhtye. Yhtye käytti nimeä ReinXeed vuodesta 2000 vuoteen 2019, jolloin se muutti nimeään.

Yhtyeen nimi vaihdettiin lausumisen vaikeuden vuoksi ja edellisellä levymerkillä oli oikeudet nimeen tietyillä alueilla, joka vaikeutti julkaisuja.

## Diskografia
### Nimellä ''ReinXeed''
* 
* 
* 
* 
* 
* 

### Nimellä ''Majestica''
* 
* 
* 

## Lähteet

## Aiheesta muualla
* 
* 
* 
*
Soulspell

**Soulspell** on brasilialainen power metal -yhtye, joka on perustettu vuonna 2004 tai 2005. Yhtyeen perustaja on rumpali Heleno Vale.

## Diskografia
* 
* 
* 
* 
* 

## Lähteet

## Aiheesta muualla
* 
*
Embı

**Embı** () on kaupunki Aqtöben alueen Mūğaljarin piirissä Kazakstanissa. Se sijaitsee Jemjoen vasemmalla rannalla 166 kilometriä Aqtöbesta kaakkoon. Kaupungissa oli 12&nbsp;808 asukasta vuonna 2025.

Embı on perustettu 1840-luvulla. Siitä tuli kaupunkimainen taajama vuonna 1937 ja kaupunki vuonna 1967. Vuosina 1966–1997 se oli Mūğaljarin piirin keskus.

Embın kautta kulkee Orenburgin ja Taškentin välinen rautatie. Kaupungin tärkein yritys on veturivarikko. Seudulla toimii myös öljy- ja kaasuntuotantoyritys. Lähistöllä sijaitsee tyhjilleen jäänyt varuskuntakaupunki Jem (neuvostoaikainen Emba-5).

## Lähteet
Eeli Salovaara

**Eeli Salovaara** (s. 9. elokuuta 2005 Oulu) on suomalainen jääkiekkoilija, joka edustaa SM-liigajoukkue Oulun Kärppiä. Hän on pelipaikaltaan vasen laitahyökkääjä. Salovaara laukoo oikealta. Hän on pelannut pääasiassa seuran U20-joukkueessa, jonka varakapteenina hän toimii.

## Ura
Salovaara on Kiekko-Oulun kasvatti. Hän siirtyi juniorina sittemmin Oulun Kärppiin. Salovaara voitti kaudella 2022–2023 U18 Suomen-mestaruuden. Kaudella 2024–2025 hän toimi seuran U20-joukkueen varakapteenina.

Elokuussa 2025 Salovaara teki Kärppien kanssa vuoden mittaisen SM-liigasopimuksen. Hän aloitti kauden 2025–2026 U20-joukkueessa, jonka sisäisen pistepörssin voiton Salovaara jakoi Samuel Jungin kanssa tehoilla 15+14=29. Hän pelasi kauden aikana SM-liigassa kolme runkosarjaottelua ilman tehopisteitä. Salovaara teki liigadebyyttinsä 10. lokakuuta 2025 vieraissa Mikkelin Jukureita vastaan. Hänet merkittiin joukkueen nelosketjun oikeaan laitaan Kasperi Ojantakasen ja Olli Nikupeterin viereen. Salovaara sai ottelussa jääaikaa 7.59 minuuttia.

## Pelityyli
Salovaara on kuvaillut olevansa moderni voimahyökkääjä, joka pystyy isoon kokoonsa nähden luistelemaan aika hyvin. Hän pystyy omien sanojensa mukaan myös pelaamaan fyysistä peliä ja käyttämään laukausta aika hyvin. Salovaara on maininnut kehityskohteikseen kiekossa pysymisen ja tuottamaan vielä paremmin hyökkäyssuuntaan.

## Tilastot

## Lähteet
*
*
*

### Viitteet
Vanhakaupunki (Loviisa)

**Vanhakaupunki** () on Loviisan 3. kaupunginosa. Se rajautuu pohjoisessa Brandensteininkatuun, lännessä Ratakatuun ja idässä Loviisanlahteen. Eteläraja kulkee suurin piirtein ortodoksisen hautausmaan, Schillmarkinkujan ja Suolatorin kohdilta. Vanhankaupungin naapurikaupunginosat ovat Pohjoistulli ja Itätulli pohjoisessa, Rauhala-Antinkylä lännessä sekä Länsiharju ja Alakaupunki etelässä.

Kaupunginosan pohjoispuoli on osa Loviisan esplanadin ja torin ympärillä sijaitsevaa ydinkeskustaa. Eteläpuoli on 1700-luvun lopulla ja 1800-luvun alussa rakennettua puutaloaluetta, joka selvisi vuonna 1855 tapahtuneesta Loviisan palosta. Tämä puutaloalue on osa laajempaa yhtenäistä Loviisan alakaupungin valtakunnallisesti merkittävää kulttuuriympäristöä, joka jatkuu etelään Alakaupungin kaupunginosaan aina Antinkyläntielle asti.

Nykyään taideateljeena toimiva Bongan linna on arkkitehti Theodor Hjeltin suunnittelema vuosina 1904–1906 rakennettu kivirakennus. Se edusti aluksi jugendtyyliä, mutta muokattiin 1920-luvulla Hilding Ekelundin suunnitelman mukaan uusklassismia ja funktionalismia mukailevaksi.

## Palvelut
Kunnallisista palveluista Vanhankaupungin kaupunginosassa sijaitsee muun muassa Loviisan kaupunginkirjaston pääkirjasto, Loviisan suomenkielinen ja ruotsinkielinen lukio sekä peruskoulut Lovisavikens skola ja Harjurinteen koulu.

## Kuvia

Tiedosto:Kuningattarenkatu with Loviisa library in July 2024.jpg | Kuningattarenkatua, vasemmalla Loviisan pääkirjasto.
Tiedosto:Pedestrian zone lined by trees on Karlskronabulevardi in June 2024.jpg | Karlskronabulevardi


## Lähteet
*Loviisan karttapalvelu Loviisan kaupunki. Viitattu 10.10.2025.

### Viitteet
Totte Pulli

**Totte Ilmari Pulli** (s. 27. huhtikuuta 2005 Riihimäki) on suomalainen jääkiekkoilija, joka edustaa SM-liigajoukkue Hämeenlinnan Pallokerhoa. Hän on pelipaikaltaan vasen laitahyökkääjä. Pullilla on juniorisopimus ja hän on pelannut pääasiassa seuran U20-joukkueessa, jonka kapteenina Pulli toimii.

## Ura
Pulli on Riihimäen Kiekko-Nikkareiden kasvatti. Hän siirtyi juniorina sittemmin HYRI:n paitaan, josta Pulli siirtyi kaudeksi 2020–2021 Hämeenlinnan Pallokerhon U16-joukkueeseen. Hän jakoi tehoilla 18+27=45 joukkueen sisäisen pistepörssin voiton Kalle Juvosen kanssa. Pulli valittiin U16 SM-sarjan toiseen tähdistökentälliseen. Kaudella 2021–2022 hän toimi HPK:n U18-joukkueen varakapteenina. Kaudella 2024–2025 Pulli oli tehoilla 10+16=26 seuran U20-joukkueen kolmanneksi paras pistemies.

Kaudeksi 2025–2026 Pulli nimettiin HPK:n U20-joukkueen kapteeniksi. Hän teki samalla kaudella SM-liigadebyyttinsä 10. lokakuuta 2025 SaiPaa vastaan. Pulli merkittiin HPK:n nelosketjun vasempaan laitaan Markus Loposen ja Axel Skinnarin viereen. Hän sai ottelussa jääaikaa 10.56 minuuttia ja hänelle merkittiin teholukema –1.

## Yksityiselämä
Pulli valmistui ylioppilaaksi Hämeenlinnan lyseon lukiosta syksyllä 2024. Hänen isosiskonsa Annika on pelannut puolustajana Naisten Mestiksessä.

## Tilastot

## Lähteet
*
*
*

### Viitteet
Friedrich Wührer

**Friedrich Wührer** (1900–1975) oli itävaltalainen pianisti.

Wührer opiskeli pianonsoittoa 6-vuotiaasta saakka Marius Szudolskin johdolla. Hän pääsi 15-vuotiaana Wienin musiikkiakatemiaan, jossa häntä opettivat Franz Schmidt, Joseph Marx ja Ferdinand Löwe. Hän suoritti myös oikeustieteen ja musiikkitieteen opintoja Wienin yliopistossa. Wührer kiersi vuodesta 1923 lähtien aktiivisesti kansainvälisenä konserttipianistina. Hän tuli tunnetuksi Ludwig van Beethovenin, Franz Schubertin ja Robert Schumannin teosten tulkitsijana. Hän otti ohjelmistoonsa myös aikansa musiikkia muiden muassa Béla Bartókilta, Igor Stravinskylta, Alban Bergiltä, Arnold Schönbergiltä, Paul Hindemithiltä ja Anton Weberniltä. Wührerille omistivat uusia teoksia Hans Pfitzner ja Max Reger.

Wührer teki monia levytyksiä. Hän opetti Wienissä, Mannheimissa, Salzburgissa, Münchenissä ja Kielissä. Wührer oli International Society for Contemporary Musicin Itävallan osaston perustajajäsen ja esiintyi ISCM:n festivaaleilla vuosina 1923–1928. Hän myös sävelsi lauluja, soolopianoteoksia ja jousikvartettoja.

## Lähteet
Toisen luokan kansalainen

**Toisen luokan kansalainen** on henkilö, jota syrjitään järjestelmällisesti ja aktiivisesti valtiossa tai muulla poliittisella alueella huolimatta siitä, että hänellä on nimellisesti kansalaisuus tai laillinen oleskelulupa kyseisessä maassa. Toisen luokan kansalaiset eivät välttämättä ole orjia, lainsuojattomia, laittomia maahanmuuttajia tai rikollisia, mutta heidän lailliset oikeutensa, kansalaisoikeutensa ja sosioekonomiset mahdollisuutensa ovat huomattavasti rajoitetut, ja he joutuvat usein oletettujen esimiehensä pahoinpitelyn ja hyväksikäytön kohteeksi. Järjestelmät, joissa on tosiasiallisesti toisen luokan kansalaisia, katsotaan yleisesti ihmisoikeuksien loukkaukseksi.

## Maailmalla
### Pohjois-Amerikka
#### Yhdysvallat
Yhdysvalloissa kansalaisuuden saanut henkilö, joka on syntynyt ulkomailla ei voi tulla asettua ehdolle presidentiksi.

## Lähteet
Gottfried Rabl

**Gottfried Rabl** (s. 1956) on itävaltalainen kapellimestari, pianisti ja säveltäjä.

Rabl valmistui Wienin musiikki- ja teatteriyliopistosta opiskeltuaan käyrätorvensoittoa, orkesterinjohtoa ja lauluvalmennusta. Hän jatkoi orkesterinjohdon opintojaan vuoden ajan Sibelius-Akatemiassa Jussi Jalaksen johdolla. Hän täydensi opintojaan lisäksi Indianan yliopistossa. Rabl alkoi toimia kapellimestarina, pianistina ja säveltäjänä omassa Theatre of Silence -avantgardeyhtyeessään. Hän avusti kolmen vuoden ajan Leonard Bernsteinia. Rabl on johtanut usein Wienin radiosinfoniaorkesteria ja tehnyt sen kanssa monia levytyksiä. Hän on toiminut myös Ensemble Kontrapunkten taiteellisena johtajana ja johtanut Ensemble Die Reihea. Muita orkestereita, joita Rabl on johtanut, ovat olleet muiden muassa NDR Radiophilharmonieta, Queenslandin sinfoniaorkesteria ja Shanghain sinfoniaorkesteria.

## Lähteet
Egon Wellesz

**Egon Joseph Wellesz** (21. lokakuuta 1885 Wien – 9. marraskuuta 1974 Oxford) oli itävaltalaissyntyinen säveltäjä ja musiikkitieteilijä.

Wellesz aloitti pianotunneilla käymisen vuonna 1892. Hän alkoi opiskella oikeustiedettä Wienin yliopistossa vuonna 1904, mutta siirtyi musiikkitieteeseen vuonna 1905. Hänelle opetti musiikkitiedettä Guido Adler ja sävellystä Arnold Schönberg. Wellesz sai tohtorin arvon vuonna 1908. Hän opetti Uudessa Wienin konservatoriossa vuosina 1911–1915 ja suoritti habilitaation vuonna 1913. Wellesz pääsi vuonna 1929 musiikkitieteen professoriksi Wienin yliopistoon. Anschlussin aikana hän kuitenkin oli matkalla Alankomaissa. Hän ei palannut kotimaahansa vaan muutti Isoon-Britanniaan. Wellesz aloitti luennoinnin Lincoln Collegessa Oxfordin yliopistossa. Hän erikoistui bysanttilaisen musiikin tutkimukseen. Hän myös kirjoitti ensimmäisen Arnold Schönbergiä käsittelevän kirjan. Wellesz oli Ison-Britannian kansalainen vuodesta 1946.

Wellesz sävelsi oopperat *Die Prinzessin Girnara* (1921), *Alkestis* (1924), *Die Bakchantinnen* (1931) ja *Incognita* (1951). Hän piti maastamuuttonsa jälkeen viiden vuoden tauon säveltämisestä. Wellesz sävelsi yhdeksän sinfoniaa, joista ensimmäisen hän sävelsi vasta Isoon-Britanniaan muutettuaan vuosina 1945–1946. Yhdeksäs sinfonia valmistui vuonna 1971. Welleszin muun tuotannon joukossa on baletteja, lauluja, kamarimusiikkia, kirkkomusiikkia sekä piano- ja urkuteoksia. Wellesz oli syntyperältään juutalainen, mutta kääntyi katoliseen uskoon. Arnold Schönbergin kaksitoistasäveljärjestelmä vaikutti Welleszin tyyliin, mutta tonaalisuus pysyi silti hänen teoksiaan muovaavana. Osaan hänen sävellyksistään vaikutti hänen tutkimansa bysanttilainen musiikki.

## Lähteet
Alakaupunki (Loviisa)

**Alakaupunki** () on Loviisan 4. kaupunginosa. Se sijaitsee Loviisanlahden länsirannalla ja rajautuu lännessä Myllyharjuun ja idässä Loviisanlahteen. Alakaupungin naapurikaupunginosat ovat Vanhakaupunki pohjoisessa, Länsiharju lännessä sekä Eteläharju etelässä.

Alakaupunki on historiallista ja valtakunnallisesti merkittävää puutaloaluetta. Aluekokonaisuuteen kuuluu myös Vanhankaupungin eteläosa. Alueen alkuperäinen rakennuskanta sekä kaupunkirakenne on säilynyt nykypäivään hyvin. Talot on rakennettu 1700-luvun ja 1800-luvun vaihteessa ja tontit ovat melko pieniä. Etenkin Suolatorin eteläpuolella, eli Alakaupungissa, sijaitsevat tontit ovat erityisen kapeita ja kooltaan pieniä. Näitä Alakaupungin tontteja asuttivat käsityöläiset ja merimiehet.

Puutaloalue on selvinnyt vuoden 1855 kaupungin palosta ja 1970-luvun betonirakentamisen buumista yhtenäisenä. Alueelle kaavoitettiin kerrostaloja puutalojen tilalle vuonna 1963, tämä suunnitelma ei lopulta toteutunut. Sittemmin tavoitteeksi on otettu rakennuskannan suojeleminen ja maltillinen täydennysrakentaminen.

Loviisan vanha hautausmaa sijaitsee Alakaupungissa.

## Laivasilta

Laivasilta on satama-aluetta, josta lähtee nykyään reittiliikennettä Svartholman linnoitukseen. Satamassa on myös ravintoloita, taidenäyttelyitä ja merenkulkumuseo. Aikoinaan Laivasilta on ollut vilkas satama, jota kautta tuotiin maailmalta esimerkiksi suolaa ja mausteita, joita kaupattiin viereisellä Suolatorilla.

## Tapahtumat
Keskeinen tapahtuma kaupunginosassa ja koko kaupungissa on Loviisan Wanhat Talot, jossa asukkaat avaavat kotinsa yleisölle. Tapahtuma järjestetään vuosittain elokuussa ja joulukuussa.

## Kuvia

Tiedosto:Loviisan alakaupunki.jpg | Alakaupunkia
Tiedosto:Rantatie.jpg | Rantatietä


## Lähteet
*Loviisan karttapalvelu Loviisan kaupunki. Viitattu 11.10.2025.

### Viitteet
Adsbøl

**Adsbøl** on taajama Sønderborg kunnassa Tanskassa. Taajamassa oli 309 asukasta vuoden 2025 alussa.

## Väestökehitys

## Lähteet

## Aiheesta muualla
Rikke Iversen

**Rikke Iversen** (s. 18. toukokuuta 1993 Frederiksberg) on tanskalainen käsipalloilija, joka on pelannut Tanskan maajoukkueessa vuodesta 2015. Hän on ollut mukana voittamassa MM-pronssia vuosina 2021 ja 2023, EM-hopeaa 2022 ja 2024 sekä olympiapronssia 2024. Myös Iversenin vanhempi sisar Sarah Iversen on maajoukkuetason käsipalloilija.
## Lähteet

## Aiheesta muualla
* Olympics.com 
* Kansainvälinen käsipalloliitto
Risto Kotilainen

**Risto Matti Kotilainen** (s. 3. huhtikuuta 1940 Joensuu) on suomalainen hammaslääkäri ja hammas- ja suukirurgian emeritusprofessori.

Kotilaisen vanhemmat olivat apulaismetsäpäällikkö Reino Antero Kotilainen ja Mirjam Kaarina Lyra. Hänen puolisonsa on filosofian maisteri Hilkka Jeskanen. Kotilainen tuli ylioppilaaksi Imatran yhteislyseosta 1959 ja valmistui Helsingin yliopistosta hammaslääketieteen lisensiaatiksi 1966 ja sai sieltä erikoishammaslääkärin pätevyyden 1975. Hammaslääketieteen tohtoriksi hän väitteli Kuopion yliopistossa 1977.

Kotilainen oli Helsingin yliopistossa assistentti, yliassistentti ja apulaisopettaja 1966–1968, laboraattori 1968–1972 ja uudelleen assistentti 1972–1975. Helsingin yliopistollisen keskussairaalan leukakirurgian apulaislääkäri hän oli 1969–1970 ja Kuopion yliopistollisen sairaalan apulaisylilääkäri ja konsultoiva suukirurgi 1976–1988. Hän oli Kuopion yliopiston hammas- ja suukirurgian professori 1976–1998 ja toimi samalla laitosesihenkilönä. Kotilaisella on ollut lisäksi useita asiantuntija- ja luottamustehtäviä. Kotilainen oli myös *Oral Surgeon Diagnostics* -julkaisun päätoimittaja 1990–1998.

## Lähteet
Otto Diderich Ottesen

**Otto Diderich Ottesen** (3. huhtikuuta 1816 Broager – 2. lokakuuta 1892 Frederiksberg) oli tanskalainen taidemaalari. Hän valmistui Kuninkaallisesta taideakatemiasta vuonna 1834 ja erikoistui kukkien ja muiden asetelmien maalaamiseen.
## Teoksia

O.D. Ottesen - Still Life with Melons and Grapes - KMS612 - Statens Museum for Kunst.jpg|*Frugtstykke med meloner og druer* (Tanskan valtion taidemuseo, 1851)
OD Ottesen, Forår i Charlottenlund Skov, 1862, KMS824, Statens Museum for Kunst.jpg|*Forår i Charlottenlund Skov* (Tanskan valtion taidemuseo, 1862)
OD Ottesen, Landsby med kirke Broager, 1866, KKS4643, Statens Museum for Kunst.jpg|*Landsby med kirke [[Broager]]* (Tanskan valtion taidemuseo, 1866)

## Lähteet

## Aiheesta muualla
Ottesen

**Ottesen** on seuraavien henkilöiden sukunimi:

* Elise Ottesen-Jensen (1886–1973), norjalaissyntyinen ruotsalainen seksuaalivalistaja
* Janove Ottesen (s. 1975), norjalainen muusikko
* Jeanette Ottesen (s. 1987), tanskalainen uimari
* Lasse Ottesen (s. 1974), norjalainen mäkihyppääjä
* Otto Diderich Ottesen (1816–1892), tanskalainen taidemaalari
* Rasmus Ottesen (1871–1957), tanskalainen näyttelijä
Ludvig Harboe

**Ludvig Harboe** (16. elokuuta 1709 Sundeved – 15. kesäkuuta 1783) oli tanskalainen teologi ja kirkkohistorioitsija. Hän opiskeli Saksassa ja toimi Nidarosin piispana vuosina 1743–1748. Vuodesta 1757 hän toimi piispana Själlannissa.
## Lähteet

## Aiheesta muualla
Harboe

**Harboe** on seuraavien henkilöiden sukunimi:

* Ludvig Harboe (1709–1783), tanskalainen teologi ja piispa
* Rasmus Harboe (1868–1952), tanskalainen kuvanveistäjä
Dybbølin taistelu

**Dybbølin taistelu** oli toisen Saksan-Tanskan sodan aikana Tanskan Dybbølissä 18. huhtikuuta 1864 käyty taistelu, joka päättyi saksalaisten ratkaisevaan voittoon. Tanskalaiset olivat helmikuussa joutuneet vetäytymään Danevirkeltä Dybbøliin, jossa Preussin ja Itävallan joukot olivat piirittäneet heidät. Pommitettuaan tanskalaisia parin viikon ajan saksalaiset hyökkäsivät tanskalaisten asemiin ja tuhosivat ne. Elossa selvinneet tanskalaiset pakenivat Alsin saarelle. 

Tanskalaisten tappiot kuolleina, haavoittuneina tai kadonneina olivat noin 1&nbsp;800 henkeä, minkä lisäksi 3&nbsp;000 tanskalaista joutui vangiksi. Saksalaisia kuoli, haavoittui tai katosi noin 1&nbsp;200.
## Kuvia

Dybbøl Mølle 18. april 1864.jpg|Dybbølin hajalle pommitettu tuulimylly taistelun jälkeen.
Sårede soldater.jpg|Niels Simonsenin maalaus *Få dage før slaget ved Dybbøl* vuodelta 1870 kuvaa saksalaisten hyökkäystä odottelevia tanskalaisia.
8 brigades angreb ved Dybbøl 1864.jpg|Tanskalaisten vastahyökkäys. *Ottende brigades angreb ved Dybbøl 18. april 1864* (Vilhelm Rosenstand, 1894)
Duppeldenkmal 01.jpg|Saksalaisten pystyttämä taistelun muistomerkki, jonka tanskalaiset vastarintamiehet räjäyttivät toukokuussa 1945.

## Lähteet

## Aiheesta muualla
Jäniskoski (taajama)

**Jäniskoski** () on entinen taajama Murmanskin alueen Petsamon piirissä Venäjällä. Se sijaitsi Paatsjoen varrella samannimisen kosken kohdalla. Matkaa Nikkelin taajamaan on noin 101 kilometriä.

Jäniskosken alue oli alkujaan osa Suomen Inarin kuntaa. Vuonna 1942 koskeen valmistui Jäniskosken voimalaitos, joka rakennettiin tuottamaan sähköä Kolosjoen kaivokselle. Kaivos ja koko Petsamo luovutettiin Neuvostoliitolle Moskovan välirauhassa vuonna 1944, mutta Inariin kuulunut voimalaitoksen alue jäi vielä osaksi Suomea. Suomi myi Jäniskosken–Niskakosken alueen Neuvostoliitolle vuonna 1947. 

Jäniskosken taajama syntyi 1950-luvun keskivaiheilla voimalaitoksen uudelleenrakentamisen yhteydessä. Vuodesta 1960 vuoteen 1990 merkittävin työllistäjä taajamassa oli Ylä-Tuuloman metsätalouspiiriin kuulunut metsätyömaa. Taajama lakkautettiin vuonna 2001.

## Lähteet
Walter Herrmann

**Walter Herrmann Heinrich** (s. 26. kesäkuuta 1979 Venado Tuerto, Santa Fen maakunta) on argentiinalainen koripalloilija. Hän on pituudeltaan 203-senttimetrinen. Hän voitti Argentiinan joukkueessa olympiakultaa Ateenassa 2004. Hän pelasi MM-kilpailuissa vuosina 2006 ja 2014.

Herrmann pelasi NBA:ssa kausina 2006–2009. Hän aloitti Charlotte Bobcatsissa ja siirtyi joulukuussa 2007 Detroit Pistonsiin. Hän pelasi NBA:n runkosarjassa 152 ottelua, joissa hän teki ottelua kohden 5,4 pistettä ja otti 2,1 levypalloa. Hän pelasi Detroitissa kahdella kaudella yhteensä kahdeksan pudotuspeliä.

Espanjan liigassa Herrmann edusti Fuenlabradaa ja Málagaa sekä NBA-uransa jälkeen Saski Baskoniaa.

## Lähteet
Rikke

**Rikke** on erityisesti Tanskassa ja Norjassa käytössä oleva naisen etunimi. Se on lyhyempi muoto -rikke -loppuisista nimistä, kuten Fredrikke, Henrikke ja Ulrikke. Suomen kielessä sen vastine on Riikka.

Norjassa Rikke oli suosituimmillaan 1980- ja 1990-luvuilla. Vuonna 2022 Norjassa oli 2&nbsp;982 Rikke-nimistä. Rikken nimipäivää vietetään siellä 24. maaliskuuta, samana päivänä Ulrikken kanssa.
## Tunnettuja Rikke-nimisiä
* Rikke Hvilshøj (s. 1970), tanskalainen poliitikko
* Rikke Iversen (s. 1993), tanskalainen käsipalloilija
* Rikke Jørgensen (s. 1976), tanskalainen käsipalloilija
* Rikke Karlsson (s. 1965), tanskalainen poliitikko
* Rikke Marie Madsen (s. 1997), tanskalainen jalkapalloilija
* Rikke Møller Pedersen (s. 1989), tanskalainen uimari
* Rikke Sevecke (s. 1996), tanskalainen jalkapalloilija
* Rikke Schmidt (s. 1975), tanskalainen käsipalloilija
* Rikke Skov (s. 1980), tanskalainen käsipalloilija
## Lähteet
Iversen

**Iversen** on seuraavien henkilöiden sukunimi:

* Bjarne Iversen (1912–1999), norjalainen maastohiihtäjä
* Emil Iversen (s. 1991), norjalainen maastohiihtäjä
* Felix Iversen (1887–1973), suomalainen matemaatikko ja pasifisti
* Ivar Iversen (1914–2012), norjalainen meloja
* Rikke Iversen (s. 1993), tanskalainen käsipalloilija
* Steffen Iversen (s. 1976), norjalainen jalkapalloilija
* Trond Iversen (s. 1976), norjalainen maastohiihtäjä
* Egil Monn-Iversen (1928–2017), norjalainen pianisti, säveltäjä, kapellimestari ja elokuvatuottaja
Gabriel Fernández (koripalloilija)

**Gabriel Diego Fernández** (s. 23. lokakuuta 1976) on argentiinalainen koripalloilija. Hän voitti Argentiinan joukkueessa olympiakultaa Ateenassa 2004. Hän saavutti MM-hopeaa vuonna 2002 ja pelasi MM-kilpailuissa myös vuonna 2006. Vuonna 2001 hän voitti Amerikan-mestaruuden.

Fernández pelasi Etelä-Amerikan lisäksi Euroopassa Ranskan, Espanjan ja Italian sarjoissa.

## Lähteet
Jääpallon Suomen Cup 2025–2026

**Jääpallon Suomen Cup 2025–2026** pelattiin yhdeksällä joukkueella. Alkuottelut pelattiin kahdessa lohkossa, joista kummastakin voittajat etenivät suoraan loppuotteluun. Suomen Cupin järjestää Suomen Jääpalloliitto. 

Alkulohkot oli tarkoitus pelata Oulussa ja Jyväskylässä. Olosuhdeongelmista johtuen alkulohkot päätettiin pelata niin, että Bandyliigan runkosarjaottelut toimivat samalla Suomen Cupin alkulohko-otteluina. 

Lappeenrannan Veiterä voitti Suomen Cupin mestaruuden.

### Finaali

## Lähteet
Sauyr

**Sauyr** (; ) on lännessä Tarbağataivuoriin liittyvä vuoristo Kazakstanin ja Kiinan rajalla. Sen pituus itä-länsisuunnassa on 150 kilometriä. Korkein kohta on Kiinan puolella sijaitseva Muztau (3&nbsp;816 metriä).

Vuorten rinteillä on aroa, metsää ja alppiniittyjä. Huipuilla on pieniä jäätiköitä. Vuotuinen sademäärä on rinteillä 150–200 ja huipuilla 300–400 millimetriä. Pohjoisrinteiltä saa saa alkunsa muutamia Zaisanjärveen laskevia jokia.

Vuorten rinteitä käytetään kesälaitumena. Kendırlıkin (Qaraüñgırin) laaksossa on hiilikaivos.

## Lähteet
Marqaköl

**Marqaköl** () on järvi Itä-Kazakstanin alueen Kürşımin piirissä Kazakstanissa. Se sijaitsee Asutau- ja Kürşımvuorten välissä 1449,3 metriä merenpinnan yläpuolella. Järven pinta-ala on 455 neliökilometriä, keskisyvyys 14,3 ja suurin syvyys 27 metriä. Sen tilavuus on 6,567 kuutiokilometriä ja valuma-alueen laajuus 1&nbsp;180 neliökilometriä.

Vuorten keskellä sijaitseva soikionmuotoisen järven ilmasto on ankaran mantereinen. Talvella lämpötila voi laskea –55 asteeseen. Järveen virtaa joukko pieniä jokia ja se laskee Qaljyrjoen kautta Irtyšiin. Marqaköl on jäässä marraskuusta toukokuuhun, ja heinä-elokuussa sen pintavesi lämpenee 16–17 asteeseen. Vesi on puhdasta, läpinäkyvää ja sisältää vähän mineraaleja.

Järven kalalajeihin kuuluvat lahna, karppi, säyne, harjus ja nieriä. Siellä on paljon vesilintuja. Rantoja peittävät koivu-, mänty- ja kuusimetsät. Qaljyrjoen suulla elää piisameja. Alueella sijaitsee Marqakölin luonnonpuisto.

## Lähteet
Gabi

**Gabi** voi tarkoittaa seuraavia henkilöitä tai on seuraavien henkilöiden kutsumanimi:

* Gabriele ”Gabi” Zimmer (s. 1955), saksalainen poliitikko
* Gabriele ”Gabi” Zange (s. 1961), Itä-Saksaa edustanut pikaluistelija
* Kari ”Gabi” Hakanen (s. 1962), suomalainen äänittäjä, äänilevytuottaja ja muusikko
* Gabi Adam (s. 1963, oik. Gabi Berktold), saksalainen nuortenkirjailija
* Gabriela ”Gabi” Müller (s. 1974), sveitsiläinen ratameloja
* Gabriel Fernández eli Gabi (s. 1983), espanjalainen jalkapalloilija
* Gabrielle ”Gabi” Jordão Portilho (s. 1995), brasilialainen jalkapalloilija
* Gabriela ”Gabi” Nunes da Silva (s. 1997), brasilialainen jalkapalloilija
* Gabrielle ”Gabi” Rennie (s. 2001), uusiseelantilainen jalkapalloilija
Hugo Sconochini

**Hugo Ariel Sconochini** (s. 10. huhtikuuta 1971 Cañada de Gómez, Santa Fen maakunta) on argentiinalainen koripalloilija. Hän on pituudeltaan 193-senttimetrinen. Hän voitti Argentiinan joukkueessa olympiakultaa Ateenassa 2004 ja oli joukkueen kapteeni. Hän saavutti MM-hopeaa vuonna 2002 ja pelasi MM-kilpailuissa myös vuonna 1998. Vuonna 2001 hän voitti Amerikan-mestaruuden.

Sconochini pelasi pitkään Italiassa sekä välillä myös Kreikassa ja Espanjassa. Hän voitti Euroliigan vuonna 1998 Kinder Bolognan joukkueessa. Vuoden 2001 Euroliigan voittajien listalta hänet poistettiin dopingtuomion vuoksi.

## Lähteet
Zaisan (kaupunki)

**Zaisan** () on kaupunki ja Zaisanin piirin hallinnollinen keskus Itä-Kazakstanin alueella Kazakstanissa. Se sijaitsee Zaisanjärven laaksossa Sauyrvuorten juurella 435 kilometriä alueen pääkaupungista Öskemenistä kaakkoon. Kaupungissa oli 18&nbsp;160 asukasta vuonna 2025.

Zaisan on perustettu vuonna 1868 Venäjän ja Kiinan rajalinjaa määriteltäessä. Myöhemmin siitä tuli kaupunki ja Semipalatinskin alueeseen kuuluneen kihlakunnan keskus. Paikkakunta tunnetaan historiassa myös Tachengin ja Semein välisellä karavaanireitillä sijainneena Jemenein asutuksena. Zaisanista tuli piirikeskus vuonna 1935 ja jälleen kaupunki vuonna 1972.

Zaisanista on maantieyhteydet Öskemeniin, Semeihin ja Kiinan rajalle. Seudun pääelinkeino on karjanhoito (lampaita, nautoja ja hevosia). Piirikeskuksen palveluihin kuuluvat ammattikoulu, elokuvateatteri, kulttuuritalo, kirjasto ja sairaala.

## Lähteet
Qalbavuoret

**Qalbavuoret** () on vuorijono Altaivuoriston lounaisosassa Itä-Kazakstanin ja Abain alueilla Kazakstanissa. Sen pituus luoteesta kaakkoon on 400 ja leveys keskiosassa 120 kilometriä. Korkein kohta on Saryşoqy (1&nbsp;598 metriä).

Qalbavuoret koostuvat etupäässä matalista massiiveista, joiden korkeus on idässä 1&nbsp;300–1&nbsp;500 ja lännessä 450–700 metriä. Niitä erottavavat idässä Altaista Irtyšjoki ja lännessä Kazakstanin kumpumaasta Şar- ja Kökpektıjokien laaksot. Alueen hyötykaivannaisiin kuuluvat kulta, hopea, monimetallimalmit, tantaali, volframi ja tina.

Vuotuinen sademäärä on 280–350 millimetriä etelässä ja lounaassa ja 350–420 millimetriä idässä ja koillisessa. Vuorilta saa alkunsa joukko pieniä jokia, jotka laskevat Şariin, Kökpektıin, Qyzylsuhun, Irtyšiin tai pieniin järviin. 

Rinteiden kasvillisuus on aroa. Ylempänä kasvaa harvaa mäntymetsää tai koivusta ja haavasta koostuvaa sekametsää. Huipuilla on aromaisia alppiniittyjä.

## Lähteet
Kimbe

**Kimbe** on satamakaupunki Papua-Uudessa-Guineassa ja Läntisen Uuden-Britannian maakunnan pääkaupunki. Kaupungin väkiluku vuonna 2000 oli vajaat 15&nbsp;000 henkilöä.

## Maantiede
Kimbe sijaitsee Uuden-Britannian saaren pohjoisrannikon keskivaiheilla. Kaupunki sijaitsee Kimbenlahteen kuuluvan Stettininlahden rannalla. Alueen maastonmuodot ovat syntyneet tulivuoritoiminnan myötä.

## Talous ja elinkeinot
Kaupungin lähellä sijaitsee palmuöljyn tuotantolaitos, ja kaupungin sataman kautta palmuöljyä viedään merikuljetuksina muualle. Muita tärkeitä vientituotteita ovat kopra, kookospähkinät sekä sahatavara.

## Lähteet
Semipalatinskin alue (Venäjän keisarikunta)

**Semipalatinskin alue** () oli hallintoalue Venäjän keisarikunnassa ja Neuvosto-Venäjällä vuosina 1854–1920. Se kuului vuosina 1854–1882 Länsi-Siperian kenraalikuvernementtiin ja vuosina 1882–1917 Aron kenraalikuvernementtiin.

Alue muodostettiin vuonna 1854 osasta Tomskin kuvernementtia ja kazakkien Keskimmäisen Juzin alueista Irtyšin ja Balqaşjärven välillä. Se jakautui aluksi Ajaguzin, Kokpektyn, Kopalin, Semipalatinskin ja Ust-Kamenogorskin piirikuntiin. Hallinnollisena keskuksena toimi Semipalatinskin kaupunki. Alueen pinta-ala oli noin 503&nbsp;300 neliökilometriä. Vuonna 1897 asukkaita oli noin 684&nbsp;500 henkeä, joista kazakkeja oli yli 604&nbsp;000 ja venäläisiä 68&nbsp;400.

Vuodesta 1869 lähtien alue jakautui Karkaralyn, Kokpektyn, Pavlodarin ja Semipalatinskin kihlakuntiin. Siihen liitettiin myös Zaisanin pristaavikunta, joka käsitti Venäjän Kiinalta vuoden 1864 rajankäynnissä saamat alueet. Kokpektyn kihlakunta lakkautettiin Ust-Kamenogorskin kihlakuntaa muodostettaessa vuonna 1869 ja vuonna 1875 muodostettiin Zaisanin kihlakunta.

Alueen pääelinkeino oli karjanhoito. Lisäksi harjoitettiin etupäässä keinokasteluun perustunutta maanviljelyä sekä kullan, kiviihiilen ja muiden mineraalien kaivua. Vuonna 1915 avattiin Novosibirskin ja Semipalatinskin välinen rautatie. Kiinan rajalla oli kolme tulliasemaa.

Alueella käytiin Venäjän sisällissotaa vuosina 1918–1920. Vuonna 1920 se liitettiin Kirgiisien autonomiseen sosialistiseen neuvostotasavaltaan, jossa muodostettiin Semipalatinskin kuvernementti. Kazakstanissa oli vuodesta 1939 lähtien nykyistä Abain aluetta vastaava Semipalatinskin (Semein) hallintoalue.

## Lähteet
Hammelburg

**Hammelburg** on kaupunki Baijerin osavaltiossa keskisessä Saksassa. Se mainitaan vuonna 716, joten se on Saksan 30 vanhimman kaupungin joukossa. Se sijaitsee Rhön-vuorten ja frankkien Saalen varrella, joka virtaa etelään Mainiin.

## Maantiede
Hammelburg sijaitsee Bad Kissingenin piirikunnan eteläosassa. Etäisyys Münchenistä on 252 kilometriä luoteeseen, autoteitse matkaa kertyy 324 kilometriä. Frankfurt am Mainista etäisyys on 88 kilometriä lähes suoraan itään. Hammelburg on jaettu yhdeksääntoista kaupunginosaan.

## Historia
Kaarle Suuri lahjoitti ad hamulo castellumin ympäristöineen 777 Fuldan luostarille. Erikoista asiakirjassa oli, että siinä on mainittu ensi kerran viinitarhat Frankenin alueella. Hammelburg on kuitenkin vanhempi: siitä on maininta vuodelta 716. Fuldan apotit rakensivat 1100-luvulla Saaleckin linnan, alueelle rakennettiin paikallisten hallitsijoiden ensimmäinen viinitila. 1700-luvulle tultaessa viinikellarit eivät enää riittäneet, joten kaupungin keskustaan rakennettiin viinilinna. Nykyisin Hammelburgin suurin työnantaja on Bundeswehr. Sille on omistettu oma kaupunginosansa, Lager Hammerburg.

## Talous ja liikenne
Hammelburgin suurin työllistäjä on Bundeswehr. Tärkeä yksityinen työnantaja on Reifen Müller, joka myy muun muassa renkaita. Hammelburgin rautatieasema sijaitsee rataosuuden Gemünden–Bad Kissingen varrella. Lisäksi kaupungissa on rautatieseisakkeet Hammelburg Ost, Diebach, Morlesau ja Westheim-Langendorf. Maantieliikenne järjestyy moottoritie Bundesautobahn 7:n välityksellä. Sinne pääsee keskustasta Bundesstraße 27:ää ja Bundesstraße 287:ää pitkin.

## Lähteet

## Aiheesta muualla
*Hammelburg, Baijeri, Saksa — Sunrise, Sunset, and Daylength
Erik Moltesen

**Erik Arvid Moltesen** (31. toukokuuta 1899 Askov, Tanska – 19. elokuuta 1926) oli tanskalais-suomalainen taidehistorioitsija. Hän valmistui maisteriksi taidehistorian alalta 1923 ja julkaisi ennen kuolemaansa kirjat *J. F. Willumsen*, (1923) ja *Sonnes Thorvaldsen-Frise og dens Forudsætninger* (1926). Hänen kuoltuaan ilmestyivät *Thorvaldsens Museum* (1927) ja *Giotto und die Meister der Franz-Legende* (1930) sekä runokokoelma *Digte* (1931), johon äiti Eva Moltesen kirjoitti johdannon.

## Lähteet

## Aiheesta muualla
Datteln

**Datteln** on kaupunki Nordrhein-Westfalenin osavaltiossa läntisessä Saksassa. Se sijaitsee Recklinghausenin piirikunnan itäosassa ja Münsterin hallintopiirin eteläosassa.

## Maantiede
Dattelnin etäisyys Recklinghausenista on 11 kilometriä itäkoilliseen, Dortmundista 18 kilometriä luoteeseen ja Kölnistä 84 kilometriä koilliseen. Maanteitse matka on Kölnistä 109 kilometriä. Datteln sijaitsee Wesel-Datteln-kanavan ja Lippen lounaispuolella.

## Historia
Ensimmäinen Dattelniin viittaava maininta on vuodelta 1147, ja keskiaikana siitä kehkeytyi eräs Recklinghausenin suurimmista kylistä. Maatalouden ohella kehittyivät muun muassa pellavankutominen. 1800-luvun lopulla ja 1900-luvun alussa kylien rakenteita muutettiin ratkaisevasti rakentamalla tehokkaampaa vesiväyläverkostoa. Vuonna 1906 aloitettiin hiilikaivoksen rakentaminen, joka moninkertaisti väestön vuoteen 1920 mennessä noin 20&nbsp;000:een. Vuonna 1936 Datteln sai oikeuden käyttää kaupunki-nimitystä. Toinen maailmansota oli Dattelnille tuhoisa, mutta jo 1946 alettiin rakentaa uutta terveydenhuoltoa. Sinkin tuotanto kehittyi 1960- ja 1970-luvuilla ja Emscher-Lippen hiilikaivos suljettiin 1972.

Horneburgista on ensimmäinen maininta 1332.

## Talous ja liikenne
Dattelnin yrityksiä on Getränke Star Heine, joka valmistaa juomia Saksan markkinoille. Die Vestische Kinder- und Jugendklinik Datteln tarjoaa vuodelepoa lapsille ja nuorille. Moottoritie Bundesautobahn 2 on saavutettavissa Bundesstraße 235:n välityksellä. Se kulkee kaupungin eteläpuolitse. Dattelnin julkinen liikenne on bussien varassa. Dattelnin vuonna 1905 avattu rautatieasema on suljettu henkilöliikenteeltä. Dattelnin kanavajärjestelmä, Kanalkreuz Datteln, on maailman suurimpia. Siinä yhdistyy neljä kanavaa.

## Lähteet

## Aiheesta muualla
*Datteln, Nordrhein-Westfalen, Saksa — Sunrise, Sunset, and Daylength